सुरुङ्गा (झापा), वैशाख ४ गते । आमा बुबाले आफ्ना छोराछोरीको विवाह गरिदिएको तपाई हामी सबैले देखेका छौँ तर आफैँले जन्माएकी छोरीले आमालाई अन्माइनभन्दा तपाईलाई पत्यार नलाग्न सक्छ ।
यो यथार्थ घटना झापाको बिर्तामोड नगरपालिकाको हो । बिर्तामोड नपा–७ बिर्तामोड निवासी ३७ वर्षीया अम्बिका कार्की शिवाकोटीको विवाह छोरी १८ वर्षीया अप्सना शिवाकोटीले गरिदिएकी हुन् । भारतको राजस्थानका प्रकाश राहुल खटवानीसँग अप्सनाले आमा अम्बिकाको विवाह गरेर आज अन्माइदिएकी छन् । एक वर्षअघि सामाजिक सञ्जाल फेसबुकमार्फत उनीहरुको चिनजान भएपछि उनीहरुको प्रेम झाङ्गिँदै गएको थियो ।
अप्सनाले आफ्नी आमा र प्रकाशबीचको प्रेम सम्बन्ध बढ्दै गएको थाहा पाएपछि सामाजिक परम्पराअनुसार आज झापाको शनिअर्नुन नगरपालिकामा रहेको पूर्वको पशुपतिनाथका नामले परिचित अर्जुनधारा जलेश्वरधाममा आमाको विवाह गर्दै अन्माएकी हुन् । धाम परिसरमा अप्सनाले हिन्दू संस्कारअनुसार नै आमा अम्बिका र प्रकाशबीचमा विवाह गराएपछि हेर्नेको घुइँचो लाग्यो ।
सामाजिक सङ्घसंस्थामा सक्रिय अम्बिका अहिले वीरता लेडी जेसीज बिर्तामोड, गोदावारी समाजलगायत थुप्रै सङ्घसंस्थामा आबद्ध हुनुहुन्छ । सामाजिक क्षेत्रकी अगुवा अम्बिकाको विवाह छोरीले गर्दैछिन् भन्ने सुनेर धाम परिसरमा धेरै स्थानीयवासीको उपस्थिति थियो । आफ्नै विवाह गर्ने उमेरमा किन गरिन् त आमाको विवाह अप्सनाले ? धेरै जनाको प्रश्नको सहजै हाँसीहाँसी उत्तर दिँदै अप्सनाले भनिन्– “आमालाई गाह्रो नहोस् भनेर मैले आमाको विवाह गरिदिएकी हुँ ।”
अम्बिकाको विवाह २०५३ सालमा बिर्तामोड निवासी खगेन्द्र शिवाकोटीसँग भएको थियो । तर उनीहरुको दाम्पत्य जीवन धेरै दिन टिक्न सकेन । विसं २०६७ मा खगेन्द्रको आफ्नै घरको छतबाट खसेर मृत्यु भएपछि अम्बिका र अप्सना मात्र घरमा बस्दै आएका थिए ।
अक्थ्थोलोजी (नेत्र रोग विशेषज्ञ) अध्ययनको सिलसिलामा अप्सना पनि भारतको बैङ्लोरमा अध्ययनका लागि गएपछि अम्बिका पछिल्लो समय एक्लै बस्दै आउनुभएको थियो । बिर्तामोडमा नै व्यवसाय सञ्चालन गर्दै आउनुभएकी आमालाई म अध्ययन गर्न भारत गएपछि असहज नहोस् भनेर आमा र मेरो सल्लाहमा नै मैले उहाँको विवाह गरिदिएकी हुँ अप्सनाले भनिन् । रासस
नेपाली ट्याङ्कर चालकलाई कुटपिट गरेका रक्सौलस्थित भारतीय प्रहरीका प्रहरी निरीक्षक राजश्वरप्रसाद साहलाई त्यहाँबाट हटाइएपछि भारतको बरौनीबाट नेपालका लागि इन्धन ढुवानी सुचारु भएको हो ।
दोषी प्रहरीलाई कारबाही र ट्याङ्कर चालकलाई सुरक्षाको प्रत्याभूति गराएपछि ढुवानी सुचारु भएको नेपाल आयलनिगम क्षेत्रीय कार्यालय अमलेखगन्जका प्रमुख खिलेन्द्र कार्कीले जानकारी दिनुभयो । आज वीरगन्जबाट रक्सौल नाका हँुदै ३० वटा ट्याङ्कर बरौनीका लागि पठाइएको उहाँले बताउनुभयो ।
रक्सौल पुलिसका निरीक्षक साहले माग गरेको घुस रकम दिन नमानेपछि ट्याङ्कर चालकलाई कुटपिट गरी घाइते बनाएको विरोधमा ट्याङ्कर चालकहरुले हिजो बिहानैदेखि ढुवानी अवरुद्ध गरेका थिए । घुस नदिएपछि तलागार तीन दिनदेखि ट्याङ्कर चालकलाई भारतीय सुरक्षाकर्मीले कुटपिट गर्न थालेपछि सुरक्षाको माग गर्दै चालकहरुले इन्धन ढुवानीलाई अवरुद्ध गरेका थिए ।
बरौनीबाट वीरगन्ज नाका हँुदै दैनिक ४० देखि ४५ ट्याङ्कर डिजेल, पेट्रोल तथा हवाई इन्धन भित्रिने गरेको नेपाल आयल निगमले जनाएको छ । रासस
धनुषा, असार २२ गते । यातायात व्यवस्था कार्यालय जनकपुरका एक कर्मचारीमाथि दुव्र्यवहार भएको छ । अपरिचित युवाको एक समूहले कार्यालयमा काम गरिरहेका नासु जीवनकुमार बस्नेतमाथि कालो मसी छ्यापेर दुव्र्यवहार गरी भागेको हो ।
यातायात व्यवस्था कार्यालय बस्दै आएको अहिलेको ठाउँ साँघुरो भएकाले जनकपुरस्थित मुजेलियामा सारिने भएपछि त्यहाँ काम गर्ने दलालहरुले त्यस्तो नकाम गरेको कार्यालयले जनाएको छ ।
केही व्यक्तिले निजी स्वार्थका कारण सुनियोजित रुपमा कर्मचारीमाथि कालो मसी छ्यापेर घटना गराएको कार्यालयका निमित्त प्रमुख बालकृष्ण हुमागाईंले जानकारी दिनुभयो ।
ठाउँ अभावका कारण आगामी साउन १ गतेदेखि जनकपुर उपमहानगरपालिका–१४ मुजेलियामा कार्यालय सार्ने तयारी गरिएको छ । रासस